|  |
| --- |
| **Budapest Főváros VII. kerület Erzsébetváros Önkormányzata****Dr. Máté Katalin Városgazdálkodási Iroda vezetője** |

Iktatószám:

Napirendi pont: ….

**ELŐTERJESZTÉS**

**A Városüzemeltetési Bizottság** **2016. szeptember 12-ei rendkívüli ülésére**

|  |  |
| --- | --- |
| **Tárgy:** | Tájékoztató a VII. kerületi talajvízáramlásról |

**Készítette:**

 Lengyel Bálint

 Városüzemeltetési és

 Közrendvédelmi Referens

**Törvényességi szempontból kifogást nem emelek:**

dr. Mészáros Zoltán

Jegyzői Iroda vezetője

**Az előterjesztést nyilvános ülésen kell tárgyalni.**

|  |
| --- |
| **Budapest Főváros VII. kerület Erzsébetváros Önkormányzata** **Dr. Máté Katalin Városgazdálkodási Iroda vezetője** |

**Tisztelt Bizottság!**

**I.**

A VII. kerület talajvíz áramlásának vizsgálatára félévenként kerül sor. A talajvízszint állandó változásban van, az időjárástól és a szezonális viszonyoktól függően. A talajvíz áramlása azonban a félévenkénti vízszint jelentések összevetése alapján, állandó jelleggel Ny-DNy-i irányba mutat.

A talajvízszint a Dózsa György útnál a legmagasabb, a Duna felé folyamatosan csökken. A vízszint esése a külső kerületi részeken akár 5 méter is lehet, a belső kerületi részeken azonban a vízszint csökkenés mértéke jelentősen lelassul. 6-7 méteres különbség van a VII. kerület legmagasabb és legalacsonyabb vízszintű kútmérési eredményei közt. A talajvízszint csökkenése a víz áramlásának irányával egyezik, megállapítható, hogy a talajvíz a kerületben elsősorban a Városliget irányából, a XIV. kerületből, részben pedig a VI. kerületből terjed át.

Budapest VII. kerület Erzsébetváros Önkormányzatának a kerületben féléves gyakorisággal végzett talajvízszint mérési adatait a Városligethez közeli területen szükséges volt összesíteni a vízszint ingadozások nyomon követéséhez. A 2010-2016 közti időszak Dózsa György út közelében lévő monitoring eredményeinek összesítő táblázata jelenti a tájékoztató első mellékletét.

Eszerint megállapítható, hogy a VII. kerület külső részén a talajvízszint, szezonális ingadozásokat is számításba véve, 2.5 - 5 méterrel a felszín alatt húzódik. Bár a tavaszi és őszi mérési eredmények közt rendszerint eltérés mutatkozik, többéves viszonylatban a talajvízszintek a kutak többségénél megfelelnek az előző évi mérések átlagának.

A 2015. második félévében, valamint 2016. első félévében végzett VII. kerületi talajvíz monitoring jelentések, második és harmadik számú mellékletként, további hasznos betekintést adnak Erzsébetváros vízbázisának dinamikájába. A második és harmadik mellékletekből kiderül, a VII. kerületben a felszín alatti talajvízszint szélső értékei 0.5-6.5 méter körüliek természetes állapotban.

**II.**

A tervezett városligeti beruházások hidrogeológiai hatásvizsgálata, hidrológiai modellezése és elemzése a kivitelezés előfeltétele volt. Az FTV Geotechnikai Geodéziai és Környezetvédelmi Zártkörűen Működő Részvénytársaság mérte fel a Városliget jelenlegi helyzetét és elemezte a potenciális változásokat. A tervezett építkezések hatására is kitérő vízbázis-védelmi hatástanulmányuk publikusan elérhető az alábbi linken:

<http://www.ligetbudapest.org/media/doc/vizbazis-vedelmi_tanulmany.pdf>

Az FTV Zrt. vezérigazgatója telefonos megkeresés során tájékoztatott, további kutatás szükséges a kérdések pontos megválaszolásához. Adataikat sok esetben korábbi felmérésekből vették át, a VII. kerületet nem vizsgálták, ezért eredményeik csak kiinduló pontok lehetnek egy VII. kerületi hatástanulmánynak. A tervezett létesítmények méretének, elhelyezkedésének módosítása a jelenlegi modellek eredményeit jelentős mértékben megváltoztathatja.

Mivel a városligeti beruházások a VII. kerületen kívüli területekre korlátozódnak, nem a VII. kerületi önkormányzat feladata további hatástanulmányok készítése. Számos új monitoring kút létesítése, pontos hidrogeológiai numerikus elemzés és computeres modellezés nélkül nem állapíthatóak meg a VII. kerületre esetlegesen átterjedő hatások.

Az FTV Zrt. vízügyi hatástanulmánya geológiai térképekkel, építkezési tervrajzokkal, vízszint mérésekkel és vízáramlási modellekkel, valamint ezek elemzéseivel kiváló betekintést ad a szomszédos XIV. kerület hidrogeológia viszonyaihoz. A 41. oldalon látható 25. ábra bemutatja a talajvízszintek izovonalas változását a tervezett építkezések következtében. Az izovonalak törése minden esetben építkezések, vagy víznyerő kutak létesítésének következménye.

A hatástanulmány VII. kerület szempontjából kiemelten releváns tartalma az FTV Zrt. tanulmányának mellékleteként szereplő Városliget hidrogeológiai viszonyait bemutató szakvélemény 9. pontja, a terepszint alatti létesítmények talajvízre gyakorolt hatása.

A Városliget hidrogeológiai viszonyait bemutató szakvélemény 25. oldalától olvasható a Dózsa György úti mélygarázs jelenlegi terveinek bemutatása. A talajvíz áramlása K-Ny irányú, szinte párhuzamos a mélygarázs tengelyével. A talajvíz a felszínhez közel, a terepszint alatt 2.25-5.75 méter mélységben húzódik. Az elképzelések szerint az akár három szintes mélygarázs elérheti a terepszint alatti 15 méteres mélységet, tehát a szabad vízáramlást befolyásolni fogja. A hatás mérséklésére az FTV Zrt. tanácsolta a megrendelőnek, hogy létesítsenek vízáteresztő járatokat, illetve hagyjanak szabadon természetes talaj sávokat, szegmentálják az eredeti tervben egybefüggő létesítményt.

***Kérem a Tisztelt Bizottságot, hogy a VII. kerületi talajvízáramlásra vonatkozó tájékoztatást szíveskedjen tudomásul venni.***

**Budapest, 2016. szeptember 5.**

 Dr. Máté Katalin

 Irodavezető

 Városgazdálkodási Iroda